אד שירן

אדוארד כריסטופר "אד" שירן (באנגלית: Edward Christopher "Ed" Sheeran; נולד ב-17 בפברואר 1991) הוא זמר-יוצר אנגלי ואחד הזמרים עם שיאי השמעות ומכירות מהגבוהים בעולם. בשנת 2012, זכה שירן בשני פרסי המוזיקה הבריטית בקטגוריות "אמן הסולו הבריטי הטוב ביותר" ו"האמן הבריטי פורץ הדרך". שירו, "The A Team", היה מועמד לפרס "שיר השנה" בטקס גראמי של שנת 2013 והסינגל "Thinking Out Loud", זיכה אותו בשני פרסי גראמי ב-2016: "שיר השנה" ו"הופעת הפופ הטובה ביותר". בשנת 2018 זכה בשבעה פרסי בילבורד עבור: המבצע הטוב ביותר, המבצע הטוב ביותר (גברים), המוביל מ-100 המבצעים הלוהטים, המבצע בעל המכירות המובילות לשיר, המבצע בעל השירים המובילים ברדיו, השיר המוביל ברדיו עבור "Shape of You" לשנת 2018. שירן לא הגיע לטקס בגלל שהותו באירלנד במסע הופעות. אלבום הבכורה שלו, "+" ("חיבור"), יצא לחנויות בספטמבר 2011 ומאז הגיע בבריטניה למעמד של אלבום פלטינה שבע פעמים. אלבום-האולפן השני שלו, "×" ("כפל"), הגיע למקום הראשון במצעד האלבומים האמריקאי והבריטי, וב-2015 זכה בתואר "אלבום השנה" בטקס פרסי המוזיקה הבריטית. שירן נולד בעיירה הליפקס, שבמערב יורקשייר, למשפחה נוצרית-קתולית. אביו, ג'ון שירן, הוא אוצר אומנות ומרצה, ואמו, אימוג'ן לוק, הייתה בעבר מבקרת תרבות וכיום היא מעצבת תכשיטים. הוריו ניהלו חברת ייעוץ אומנות בין השנים 1990–2010, שנקראה על שמות משפחותיהם - "שירן לוק". אחיו הגדול, מת'יו, בעל תואר שני במוזיקה וכיום הוא מלחין מוזיקה קלאסית. שירן החל לשיר בכנסייה המקומית בגיל ארבע, למד בגיל צעיר לנגן על גיטרה והחל לכתוב שירים במהלך התיכון. זכרונות הילדות המוקדמים של שירן כוללים האזנה לאלבומים של בוב דילן ואריק קלפטון. כשהיה בן אחת עשרה, הוא נסע עם אביו להופעה של דמיאן רייס באירלנד. בנוסף לרייס, גם הביטלס, בוב דילן, Nizlopi (אנ') ואמינם היו בין ההשפעות המוזיקליות הגדולות שלו. שירן השתתף בקורס לפיתוח אמנים בלונדון, שם למד כישורים שעזרו לו בקריירה המוזיקלית ההולכת וגדלה שלו. שירן החל להקליט ב-2004, וב-2005 הוציא EP (מיני-אלבום) בשם Orange Room והופיע בפני קהלים קטנים. כשהיה בן 15, התחבר לזמר האנגלי פסנג'ר, ושניהם ניגנו יחד בהופעה בקיימבריג'. הוא עבר ללונדון ב-2008, והחל להופיע במקומות קטנים. באותה השנה הוא נבחן לסדרה של רשת ITV בשם "Britannia High". בנוסף, שימש כמופע החימום בהופעה של להקת Nizlopi בעיר נוריץ' שבאנגליה, אחרי שהיה טכנאי הגיטרות שלהם. ב-2009 הוציא שירן EP נוסף בשם You Need Me, זמן קצר לפני שיצא לסיבוב הופעות עם ג'אסט ג'ק. בריאיון ל-Soulside Funk, אמר כי "עם ה-EP הזה אני מנסה להגיד שאני הולך לעשות משהו שונה, אני לא הולך לעשות מה שרוצים ומצפים שאני אעשה". מאוחר יותר ב-2009, יצא הסינגל "You Need Me, I Don't Need You" מתוך אלבומו. שירן הופיע ב-312 הופעות חיות, לאחר שקרא ראיון של הזמר ג'יימס מוריסון, שממנו שאב השראה בין היתר, ובו מוריסון טען שביצע 200 הופעות בשנה לפני שהוחתם על חוזה הקלטות. גם הראפר אקזמפל הציע לו להצטרף אליו למסע הופעות. בסתיו 2009, החל ללמוד ב"אקדמיה למוזיקה עכשווית", כסטודנט לתואר ראשון. בפברואר 2010 יצא ה-EP השלישי שלו, Loose Change. באפריל 2010 קנה שירן כרטיס טיסה ללוס אנג'לס ושם ניגן בהופעות יחיד במקומות קטנים בכל רחבי העיר. הוא פגש את ג'יימי פוקס, שהתרשם ממנו מאוד, והציע לו להשתמש באולפן ההקלטות שלו ואף לישון בביתו בהוליווד. במהלך שנת 2010 החלו שיריו של שירן להישמע על ידי יותר אנשים דרך האינטרנט באמצעות יוטיוב ומספר המעריצים שלו גדל באופן משמעותי. בנוסף, נכתב עליו בעיתון האנגלי The Independent והוא קיבל הערכה מקפטן נבחרת אנגליה בכדורגל בזמנו ריו פרדיננד ומהמוזיקאי אלטון ג'ון. שירן הוציא עוד שני אלבומי EP באופן עצמאי: "Ed Sheeran: Live at the Bedford" ו-"Songs I Wrote with Amy" - אוסף שירים שכתב עם הזמרת איימי וודג'. ב-8 בינואר 2011, יצא המיני-אלבום No.5 Collaborations Project, בו שירן מבצע דואטים עם דבלין, סווי ואמנים נוספים. ב-12 ביוני 2011, יצא הסינגל "The A Team", שזכה להצלחה והגיע למקום ה-2 במצעד ה-iTunes בבריטניה. שלושה חודשים לאחר מכן ערך שירן מופע חינם למעריצים בשכונת קמדן טאון שבלונדון. יותר מאלף מעריצים הגיעו להופעה, ושירן הופיע ארבע פעמים כדי לוודא שכל מי שהגיע ראה את ההופעה. בהמשך החודש חתם על חוזה בחברת התקליטים אסיילום רקורדס. ב-26 באפריל 2011, הופיע שירן בתוכנית האירוח Later... with Jools Holland, שם ביצע את הופעת הבכורה לשיר "The A Team". השיר היווה את הסינגל המרכזי מתוך אלבום הבכורה של שירן, +, שיצא ב-12 בספטמבר 2011. "The A Team" הגיע למקום ה-3 במצעד הסינגלים הבריטי לאחר שמכר 58,000 עותקים כבר בשבוע הראשון ליציאתו. השיר הגיע גם לעשירייה הפותחת במצעדים באוסטרליה, יפן, ניו זילנד, לוקסמבורג, נורווגיה, אירלנד והולנד. ב-26 באוגוסט, יצא הסינגל השני מתוך האלבום, "You Need Me, I Don't Need You" ׁ(שהופיע גם ב-EP שיצא ב-2009). הסינגל הגיע למקום ה-4 במצעד הסינגלים הבריטי. ב-11 בנובמבר 2011, יצא השיר "Lego House", כסינגל השלישי. השיר הגיע לעשירייה הפותחת במצעדי הסינגלים של אוסטרליה, אירלנד, סקוטלנד וניו זילנד. ב-20 בנובמבר 2011, יצא הווידאו קליפ לשיר, בו השתתף השחקן רופרט גרינט. ב-29 בפברואר 2012, יצא הסינגל האחרון מתוך האלבום - "Drunk". האלבום + זכה לביקורות אוהדות מצד מבקרי מוזיקה רבים, והגיע למקום הראשון במצעד האלבומים של בריטניה לאחר שמכר 102,000 עותקים בשבוע הראשון ליציאתו. בסוף 2011, מכירות האלבום בבריטניה עמדו על 791,000. הוא הפך לאלבום הבכורה הנמכר ביותר בבריטניה, ולאלבום התשיעי במצעד האלבומים הנמכרים ביותר לשנת 2011. האלבום הגיע למעמד פלטינה משושת (פלטינה x6) בבריטניה על כ-1,800,000 עותקים נמכרים. בנוסף, הגיע האלבום לחמישייה הפותחת במצעדים באוסטרליה, קנדה, אירלנד, ניו זילנד וארצות הברית. בנוסף, השיר "Moments" מתוך אלבום הבכורה של להקת ואן דיירקשן, נכתב בשיתוף פעולה עם שירן. ב-21 בפברואר 2012, בטקס פרסי המוזיקה הבריטית, זכה שירן בפרס הזמר הטוב ביותר ובפרס פריצת השנה. השירים Give Me Love"" ,"Photograph" ,"Thinking Out Loud" ו-"Kiss Me" הושמעו במספר מהפרקים של סדרות הטלוויזיה "יומני הערפד", "קוגר טאון" ו"האנטומיה של גריי". בטקס פרסי איבור נובלו שנערך בחודש מאי 2012, זכה שירו של שירן "The A Team" בפרס השיר הטוב ביותר מבחינה מוזיקלית ולירית לאחר שעקף את "Rolling in The Deep" של אדל ואת "Shake It Out" של פלורנס אנד דה משין. ב-4 ביוני הופיע ביובל היהלום למלכות אליזבת השנייה. ולאחר מכן ב-12 באוגוסט 2012, הופיע בטקס הנעילה של אולימפיאדת לונדון וביצע את השיר "Wish You Were Here" של פינק פלויד. באותה השנה, שיתף פעולה עם הזמרת טיילור סוויפט בשיר "Everything Has Changed" שנכנס לאלבומה של סוויפט, Red. שירן גם כתב שני שירים לאלבום האולפן השני של הלהקה ואן דיירקשן "Take Me Home"; הראשון, "Over Again" והשני, "Little Things" שיצא כסינגל השני של הלהקה והגיע למקום הראשון במצעדים בבריטניה. האלבום + הגיע למקום החמישי בבילבורד 200 והשיר "The A Team" הגיע למקום ה-16 בבילבורד הוט 100. בנוסף, השיר היה מועמד בקטגוריית שיר השנה בטקס פרסי גראמי 2013. אלטון ג'ון ביקש ממארגני הטקס לתת לאד להופיע, וכיוון שלא נתנו לו החליט ג'ון להופיע יחד איתו. ממרץ ועד ספטמבר 2013 הופיע שירן באצטדיונים ברחבי צפון אמריקה כמופע החימום של טיילור סוויפט. לפי דבריו של שירן, זה היה באותה התקופה סיבוב ההופעות הגדול ביותר שלו, והוא הוסיף קעקוע של המילה RED (השם של סיבוב ההופעות) על ידו כדי להנציח את החוויה. באוקטובר הופיע שירן, לבדו, שלוש פעמים במדיסון סקוור גארדן ובשלוש ההופעות נמכרו כל הכרטיסים. באותן ההופעות שר שירן כמה משיריו החדשים כמו "Tenerife Sea" שהופיע באלבומו הבא. ב-5 בנובמבר 2013, ביצע שירן שיר לסרט "ההוביט: מפלתו של סמאוג", בשם "I See Fire", שהוא גם שיר הנושא של הסרט. ב-24 במרץ 2014, הופיע שירן במופע צדקה של Teenage Cancer Trust (קרן טיפול ותמיכה בנוער החולה בסרטן בבריטניה) שהתקיים ברויאל אלברט הול בלונדון, שם הופיע עם השיר "Take It Back". ב-7 באפריל 2014, יצא הסינגל הראשון מהאלבום, "Sing", והשיר "One", בלדה אקוסטית, יצא ב-16 במאי 2014. אלבומו השני של שירן, "×" ("כפל"), יצא ב-23 ביוני 2014. בפרק זמן של שלוש שנים, כתב שירן יותר מ-120 שירים עבור האלבום. אלה שהולחנו מעט לאחר שיצא האלבום "+" פורסמו. באלבום מספר שיתופי פעולה וביניהם עם ריק רובין, פארל ויליאמס, ובני בלנקו. האלבום הגיע למקום הראשון גם ברשימת האלבומים של בריטניה וגם בבילבורד 200 בארצות הברית. ב-6 באוגוסט 2014, יצא שירן לסיבוב הופעות שהתחיל בעיר אוסאקה ביפן. ב-2014 הוציא את הסינגל "Thinking Out Loud" מתוך האלבום. השיר זכה להצלחה מסחררת והקליפ לשיר נצפה יותר ממיליארד פעמים. באותה השנה, האלבום × הפך את שירן לאמן עם השירים הכי נמכרים ב-iTunes בבריטניה, אירלנד וניו זילנד. באותה השנה, ביצע את השיר "All of The Stars", לפסקול הסרט "אשמת הכוכבים", המבוסס על ספר בעל שם זהה. שירן היה מועמד לפרס האמן החדש הטוב ביותר בטקס פרסי הגראמי 2014. האלבום × היה מועמד לאלבום השנה בטקס פרסי גראמי ה-57 ב-2015. ב-25 בפברואר 2015, זכה שירן בפרס הזמר הטוב ביותר ובפרס אלבום השנה בטקס פרסי המוזיקה הבריטית. בטקס פרסי איבור נובלו שנערך ב-21 במאי, זכה שירן בפרס כותב השירים של השנה. ב-27 ביוני 2015, הופיע שירן כמופע החימום של הרולינג סטונז באצטדיון ארוהד. בין התאריכים 10–12 ביולי 2015, הופיע שירן באצטדיון ומבלי (שלושה ימים ברצף), ולכל שלוש ההופעות אזלו כל הכרטיסים. שלוש ההופעות היו חלק מסיבוב ההופעות של האלבום ×. ההופעה בוומבלי תועדה ולאחר מכן שודרה ב-16 באוגוסט 2015 בערוץ NBC. נכללו גם מספר קטעים ממאחורי הקלעים של שלושת ימי ההופעות. ב-26 בספטמבר 2015, הופיע שירן בפסטיבל האזרח העולמי, שאורגן על ידי סולן הלהקה קולדפליי, כריס מרטין, בסנטרל פארק שבניו יורק. גם ביונסה, קולדפליי ופרל ג'אם הופיעו בפסטיבל. הפסטיבל שודר ב-NBC ב-27 בספטמבר וב-BBC בבריטניה ב-28 בספטמבר 2015. שירן הנחה את טקס פרסי המוזיקה של MTV אירופה (EMA) שנערך ב-25 באוקטובר במילאנו, איטליה יחד עם רובי רוז. הוא זכה בפרס ההופעה הטובה ביותר של השנה ובפרס הבמה העולמית על הופעתו בפסטיבל V באנגליה ב-2014. ב-13 בדצמבר 2015, הודיע שירן דרך חשבונותיו במדיה החברתית (טוויטר, אינסטגרם) שהוא לוקח הפסקה מהרשתות החברתיות כיוון שהוא מרגיש שהוא "רואה את העולם דרך המסך". בנוסף, הסינגל "Thinking Out Loud", מתוך האלבום ×, זיכה את שירן בשני פרסי גראמי ב-2016: שיר השנה והופעת הפופ הטובה ביותר. במאי 2016, נודע כי האלבום × הוא האלבום השני הנמכר ביותר בעולם לאחר האלבום "25" של אדל[דרוש מקור]. ב-13 בדצמבר 2016, שינה שירן את תמונות הפרופיל של כלל חשבונות המדיות החברתיות שלו לצבע כחול ובכך הכריז על חזרתו מההפסקה שלקח מעולם המוזיקה. כיוון שלשני האלבומים הקודמים שלו היו צבעים שייצגו אותם (כתום ל"+" וירוק ל"×") הניחו כי הצבע הכחול יהיה הצבע של אלבומו החדש של שירן שעתיד לצאת. ב-1 בינואר 2017 העלה שירן לרשתות החברתיות סרטון ובו הוא נראה מחזיק דף שעליו כתוב "New Music Coming Friday" (מוזיקה חדשה מגיעה בשישי הקרוב). לאחר מכן, ב-5 בינואר 2017, העלה שני שירים לערוץ היוטיוב שלו, שני הסינגלים הראשונים מתוך אלבומו השלישי, ÷ ("חילוק"); "Shape of You", שהגיע למקום הראשון במצעד הפזמונים האמריקאי בילבורד הוט 100 בשבוע הראשון ליציאתו, ו-"Castle on the Hill", שהגיע למקום ה-6 בבילבורד הוט 100. ב-3 במרץ יצא האלבום המלא. האלבום הגיע למקום הראשון בבריטניה, ארצות הברית, גרמניה, אוסטרליה, קנדה ושווקים מרכזיים אחרים. הקליפ לשיר "Castle on the Hill", שמדבר על התבגרותו של שירן, צולם בעיר הולדתו של שירן שבסאפוק ויצא ב-23 בינואר 2017. ב-30 בינואר יצא הקליפ לשיר "Shape of You". שירן אף קיבל תפקיד אורח כחייל בצבא לניסטר השר ליד מדורה בפרק בעונה השביעית של הסדרה "משחקי הכס". ב-2017 זכה שירן בפרס זמר השנה בטקס ה-VMA של MTV. אד שירן זכה בפרסים רבים נוספים. ביניהם: מגזין Q הבריטי העניק לו ב-18 בנובמבר 2017 את הפרס "המופע הטוב ביותר בעולם כיום" ובצרפת שירן זכה ב-4 בנובמבר 2017 בשלושה פרסי מוזיקה של NRJ עבור "היוצר הבינלאומי של השנה (גברים)", "הווידאו של השנה" ו-"השיר הכי לוהט". האלבום "÷" היה מועמד לאלבום השנה בטקס פרסי המוזיקה של ה-BBC לשנת 2017. באותה השנה כתב את "Your Song" ביחד עם סטיב מאק עבור ריטה אורה. ב-7 בדצמבר 2017 קיבל אד שירן מהנסיך צ'ארלס מדליית MBE (חבר מסדר האימפריה הבריטית) בארמון בקינגהאם, עבור מוזיקה וצדקה. במצעד השנתי של 2017 בגלגלצ נבחר ל"איש השנה" וזכה בשיר השנה עם השיר "Shape of you", בנוסף לשלושה שירים אחרים שלו שהיו בעשרת הגדולים ("Castle on the hill" במקום התשיעי, "Galway Girl" במקום השביעי ו-"Perfect" במקום השלישי). ב-10 במאי 2019, הוציא לאור שירן סינגל בשם "I don't care", שיתוף פעולה עם הזמר ג'סטין ביבר, מתוך האלבום הרביעי שלו "No.6 Collaborations Project". השיר הושמע בספוטיפיי מעל 10.97 מיליון פעמים בשידור הבכורה שלו, ובכך שבר את שיא ההשמעות בספוטיפיי. ב-31 במאי הוציא את הסינגל "Cross me" בשיתוף עם צ'אנס הראפר. באותה שנה הופיע שירן בתפקיד עצמו בסרט "יסטרדיי". ב-28 ביוני 2019 הוציא את השיר "Beautiful People" עם הזמר חאליד שהגיע למקום השלישי במצעד השירים הבריטי. ב-5 ביולי באותה השנה הוציא שירן שני שירים נוספים, "Best Part of Me" עם הזמרת Yebba ו-"Blow" עם ברונו מארס וכריס סטייפלטון. ב-12 ביולי הוציא את אלבומו הרביעי, כמו כן את השיר "Antisocial" עם טרביס סקוט. האלבום הגיע למקום הראשון במצעד הבריטי, האמריקאי והאוסטרלי. ב-30 באוגוסט הוציא את הסינגל השביעי מתוך האלבום, "Take Me Back to London" בשיתוף עם הראפר סטורמזי, אשר הגיע גם הוא למקום הראשון במצעד השירים הבריטי. בשנת 2020 זכה שירו "Shape of You" בתואר שיר העשור. ב-17 בינואר 2020 התארח בשירו של אמינם "Those Kinda Nights" הרצועה החמישית מאלבומו ה-11 של הראפר "Music to Be Murdered By". ב-21 בדצמבר 2020, הוציא את הסינגל "Afterglow". ב-25 ביוני 2021, הוציא שירן את הסינגל "Bad Habits". בהמשך לכך, הוציא את "Shivers" ו-"Overpass Graffiti", כסינגלים נוספים מתוך אלבומו, =. בנובמבר 2021, יצא אלבומה של טיילור סוויפט, Red (Taylor's Version), במסגרתו הקליט שירן מחדש את "Everything Has Changed" ובנוסף לכך, הקליט עימה שיר חדש בשם "Run".‏ ב-3 בדצמבר 2021, יצא לאור הסינגל "Merry Christmas", בהשתתפות הזמר אלטון ג'ון. בווידאו קליפ של השיר משחזרים השניים סצנה מהסרט "אהבה זה כל הסיפור" בה הם עושים מחווה ללהיטי כריסמס בריטיים מהעבר, בהם "Last Christmas" ו-"Merry Christmas Everyone". באותה שנה השתתף בהופעת קמע בסרט "הודעה אדומה". בשנת 2022 הוציא את הדואט "The Joker and the Queen" עם טיילור סוויפט. בנוסף, הוא גם מנהל את חברת תקליטים Gingerbread Man Records ונמצאים בה אמנים רבים כמו Maisie Peters ו-Foy Vance. בינואר 2019 נישא שירן לבת זוגו צ'רי סיבורן. ב-1 בספטמבר 2020 הודיע שירן בחשבון האינסטגרם שלו על הולדת בתו הבכורה. במאי 2022 נולדה לזוג בת שנייה. ערך מורחב – דיסקוגרפיה של אד שירן 2011: + 2014: × 2017: ÷ 2019: No.6 Collaborations Project 2021: = 2023: - 2023: Autumn Variations 2015: 5 2015: Jumpers for Goalposts: Live at Wembley Stadium 2005: The Orange Room 2006: Ed Sheeran 2007: ?Want Some 2009: You Need Me 2010: Loose Change 2010: Songs I Wrote with Amy 2010: Live at the Bedford 2011: No. 5 Collaborations Project 2011: One Take 2011: iTunes Festival: London 2011 2011: Thank You 2012: The Slumdon Bridge 2012: iTunes Festival: London 2012 2011–2013: Tour + 2014–2015: Tour × 2017–2019: Tour ÷ 2022–2024: +–=÷x Tour ערך מורחב – פרסים ומועמדויות של אד שירן אתר האינטרנט הרשמי של אד שירן אד שירן, ברשת החברתית פייסבוק אד שירן, ברשת החברתית אקס (טוויטר) אד שירן, ברשת החברתית אינסטגרם אד שירן, ברשת החברתית טיקטוק אד שירן, ברשת החברתית VK אד שירן, סרטונים בערוץ היוטיוב אד שירן, ברשת החברתית Goodreads אד שירן, במסד הנתונים הקולנועיים IMDb (באנגלית) אד שירן, באתר "אידיבי", מאגר הידע העברי לקולנוע ישראלי ועולמי אד שירן, באתר AllMovie (באנגלית) אד שירן, באתר Rotten Tomatoes (באנגלית) אד שירן, באתר Metacritic (באנגלית) אד שירן, במסד הנתונים הקולנועיים KinoPoisk (ברוסית) אד שירן, באתר אפל מיוזיק (באנגלית) אד שירן, באתר ספוטיפיי אד שירן, באתר סאונדקלאוד (באנגלית) אד שירן, באתר Last.fm (באנגלית) אד שירן, באתר AllMusic (באנגלית) אד שירן, באתר MusicBrainz (באנגלית) אד שירן, באתר דיזר אד שירן, באתר Yandex.Music (ברוסית) אד שירן, באתר Discogs (באנגלית) אד שירן, באתר Songkick (באנגלית) אד שירן, באתר Genius אד שירן, באתר SecondHandSongs אד שירן, באתר בילבורד (באנגלית) אד שירן, באתר טיידל (באנגלית) אד שירן, באתר אמזון מיוזיק חנן ברנדס, ג'ינג'י לוהט: תכירו את אד שירן, באתר nrg‏, 9 בינואר 2013 נווה קולישר, מפופ קצבי לבלדות וראפ: אד שירן ב-X, באתר פרוגי, 23 ביוני 2014 עמית פרץ, 15 עובדות שלא ידעתם על אד שירן, באתר פרוגי, 30 באוקטובר 2014 פטריק דוייל, רולינג סטון, אד סטארט, באתר "ידיעות אחרונות", 24 במרץ 2017 עמי פרידמן, השיר של שירן: הסיפור מאחורי הלהיט שכבש את העולם, באתר ynet, 29 בדצמבר 2017 Sonis, Rachel (11 בינואר 2015). "Ed Sheeran's 'X': Review Revue". {{cite web}}: (עזרה) Karina Munjal, Ed Sheeran’s ‘=’ Is a Classic Addition to Songwriter’s Discography, The Hoya, ‏4 בנובמבר 2021 "Ed Sheeran X album review". Time Out Kuala Lumpur. 11 בינואר 2015. {{cite web}}: (עזרה) Winners Announced for the 2018 BBMAs, Billboard Music Awards, ‏2018-05-21 (באנגלית) Student Success Stories | Music College - Access to Music, www.accesstomusic.co.uk Rob, Interview with Ed Sheeran, SoulSide Funk, ‏2010-03-12 "The Top 20 biggest selling singles of 2011 revealed!". נבדק ב-2016-12-28. Official Singles Chart Top 100 | Official Charts Company, www.officialcharts.com "The Top 20 biggest selling albums of 2011 revealed!". נבדק ב-2016-12-28. "Ed Sheeran to Record New Album on Taylor Swift Tour". Billboard. נבדק ב-2017-01-21. Daly, Rhian (21 בדצמבר 2020). "Ed Sheeran returns with new single 'Afterglow'". NME. נבדק ב-31 בדצמבר 2020. {{cite web}}: (עזרה) Kaufman, Gil (11 ביוני 2021). "Ed Sheeran Announces 'Bad Habits' Single: 'Feels Great to Be Back!'". Billboard. נבדק ב-11 ביוני 2021. {{cite web}}: (עזרה) Ed Sheeran – Shivers, נבדק ב-2021-11-14 Ed Sheeran – Overpass Graffiti, נבדק ב-2021-11-14 = (Equals) by Ed Sheeran, Genius (באנגלית) Red (Taylor’s Version) by Taylor Swift, Genius (באנגלית) Taylor Swift (Ft. Ed Sheeran) – Everything Has Changed (Taylor's Version), נבדק ב-2021-11-14 Taylor Swift (Ft. Ed Sheeran) – Run (Taylor's Version) [From the Vault], נבדק ב-2021-11-14 ALTHEA LEGASPI and EMILY ZEMLER, ‏Elton John, Ed Sheeran Pay Tribute to Holiday Hits in 'Merry Christmas' Video, באתר רולינג סטון, ‏3 בדצמבר 2021, בדיקה אחרונה ב־5 בדצמבר 2021 Starr Bowenbank, ‏Ed Sheeran & Elton John Reveal 'Merry Christmas' Duet Release Date With 'Love Actually' Spoof, באתר בילבורד, ‏29 בנובמבר 2021, בדיקה אחרונה ב־5 בדצמבר 2021 Ed Sheeran - The Joker And The Queen (feat. Taylor Swift) [Official Video], נבדק ב-2022-02-11 יובל פגי, ‏דיווחים: אד שירן התחתן לפני חודשיים, באתר ‏מאקו‏, 28 בפברואר 2019 Ed Sheeran on Instagram: “Ello! A quick message from me as I have some personal news that I wanted to share with you... Last week, with the help of an amazing…”, Instagram (באנגלית)